חברות וחברים יקרים,
הנדון: עיסוק אחר
בימים אלה אישרה ועדת החוקה, חוק ומשפט של הכנסת את הכללים שהיתקנו, המתירים לעורכי דין לעסוק בכל עיסוק חוקי במגבלות התואמות את הוראת סעיף 60 לחוק לשכת עורכי הדין, תשכ"א1961- (להלן – "החוק"). הכללים שהיתקנו השלימו מהפכה במצב המשפטי ששרר בעבר, לפיו קיימים עיסוקים האסורים מעצם טבעם על עורך הדין (כמו העיסוק במסחר או העיסוק בראיית חשבון), או שאינם ראויים לעורך הדין (כמו עסקי התיווך). השינויים החוקתיים-ערכיים, שאומצו כבר בעבר על ידי מרבית מדינות העולם המערבי, אומצו בכך גם בישראל. 

עורך הדין רשאי לעסוק מעתה בכל עיסוק שיחפוץ. החוק קובע מבחן שבהתקיימו ייאסר העיסוק האחר; עורך הדין אינו רשאי לעסוק בעיסוק האחר בנסיבות שבהן עלול להיווצר ניגוד עניינים בין עיסוקו כעורך דין לבין עיסוקו האחר. הכללים שהיתקנו נועדו למנוע חשש של ניגוד עניינים בין העיסוקים השונים. בעקרון – אסור הערבוב בין טיפול בענין כעורך דין לבין טיפול בגדר העיסוק האחר; על עורך הדין נאסר לטפל ככזה בענין כלשהו בו הוא טיפל בגדר העיסוק האחר ואף נאסר עליו לטפל בגדר העיסוק האחר בענין שבו טיפל כעורך הדין. בכך, שמרנו על מעמדו המיוחד של עורך הדין וחובותיו המיוחדות. בערבוב בין העיסוקים השונים היה כדי לטשטש את הגבול בין העיסוק כעורך הדין – המחייב פעילות על פי סטנדרטים אתיים-משמעתיים והמקנה ללקוח זכויות מסוימות (כגון – זכות החיסיון) לבין העיסוק האחר. בטשטוש התחומים בין העיסוקים מתעורר החשש ליצירת ניגוד בין האינטרסים עליהם מצווה עורך הדין להגן (החובה כלפי הלקוח והחובה כלפי בית המשפט) לבין האינטרסים העומדים בבסיס כל עיסוק אחר.
מעבר להגבלות החלות על טיפול באותו ענין מגבילים הכללים גם טיפול בגדר העיסוקים השונים באותו לקוח, אלא שההגבלה האחרונה מצמצמת יותר; האיסור על עורך הדין לטפל בלקוח אחד בענינים שונים, בגדר העיסוקים השונים, אסור מקום שמתקיימים יחסי תלות או כפיפות במסגרת העיסוק האחר.
בעת שהתקנו את הכללים צפינו, כי ייתכנו מקרים חריגים בהם תהיה הצדקה עניינית להתיר לעורך דין לטפל בענין או בלקוח בגדר עיסוקיו השונים. לפיכך, הוקמה ועדה שכל עורך דין רשאי לפנות אליה ושבסמכותה להתיר כאמור ובלבד שהועדה מצאה שלא נוצר ניגוד עניינים בין העיסוקים השונים.
ההפרדה הנדרשת, על פי הכללים, בין העיסוקים, מחייבת את עורך הדין גם להפריד את המסמכים, המידע, ניהול החשבונות והארכיון של עיסוקו כעורך דין מאלו של עיסוקו האחר. ההפרדה הפיזית מתחייבת גם היא בשל מהותו המיוחדת של מקצוע עריכת הדין והאינטרסים המיוחדים עליהם מצווה עורך הדין להגן בביצוע תפקידו. כך, אין לאפשר ערבוב בין מידע חסוי לבין מידע שאינו כזה, אין לערבב בין כספים המוחזקים ע"י עורך הדין לבין כספים אחרים כלשהם ובכלל ההפרדה נועדה לשמור על זכויותיו של הלקוח והאינטרסים שלו.
התקנת הכללים החדשים מחייבת אותנו להשיב לפניות של עורכי דין המבקשים ללמדם. אל תהססו לפנות.
שלכם,
אלקס הרטמן, עו"ד
יו"ר ועדת האתיקה הארצית
דבר העורכת
דרך קביעת שכר הטרחה
ברשימה זו אעסוק בפרמטרים השונים לחישוב שכר טרחה בראי הכללים, הפסיקה והפרקטיקה המקובלת.
אקדים ואומר שחובתו של עורך הדין היא להכין את הלקוח מראש (עד כמה שניתן) להוצאה הצפויה. מצב בו מגלה הלקוח רק בסיום הטיפול כמה עליו לשלם אינו נכון מבחינת דיני הצרכנות ואינו ראוי בראי חובת הנאמנות ללקוח. כפי שמציין פרופ' פרידמן במאמרו כל אדם המוסר מכשיר לתיקון רשאי לדעת מראש מה עלות התיקון ואם מסתבר למתקן לאחר הבדיקה שהמחיר עולה על סכום מסוים, פונים ללקוח, מציינים את הסכום ומבקשים אישור לביצוע התיקון  (ראו: פרופ' פרידמן, "שכר טרחה ראוי לעורך דין" המשפט ב 105, 112 (1994)). ברור שטיפול משפטי אינו מקביל לתיקון מכשיר וכי יכולת עו"ד לקבוע מראש את העלות פחותה משל מתקן המכשיר. אך עדיין עניינים משפטיים רבים ניתנים לקביעה מראש, עו"ד מנוסה בתחום הוא זה היכול להעריך כמה טיפול יידרש. ומכל מקום, גם בעניין מתפתח ומורכב יש מקום לדרוש מעורך הדין לפנות ולעדכן את הלקוח ולבקש את אישורו כאשר עלות הטיפול עולה על מה שנאמר מראש.
כאשר נדון סכסוך הנוגע לשכר טרחת עורך דין יבחן בית המשפט את דרישת עורך הדין לפי שני פרמטרים: תום לב וסבירות. לעניין תום הלב, יבקש בית המשפט להשתכנע שעורך הדין לא "ניפח" את החשבון ולא "חיפש דרך קלה להתעשר על חשבון לקוחו שלא כדין." מורכבת יותר היא דרישת הסבירות, כאן מטיל בית המשפט על עורך הדין את החובה לשקול מספר פרמטרים הקובעים את סבירות שכר הטרחה. כך לדוגמא, בת.א. (תא-יפו) 59207/00 פרופ' לוי נ' רובינשטיין שם סירבה הנתבעת לשלם את חשבון שכר הטרחה שהוגש לה נאמר:
 "על עו"ד המטפל בתיק לשוות לנגד עיניו, לא רק את הטיפול המשפטי הנכון בעיניו, אלא גם את שאר הנסיבות כגון גודלו של התיק שנמסר לטיפולו, היקפו הכספי, יכולתו הכלכלית של הלקוח שלו, הוצאות שכבר הוצאו בעבר ע"י הלקוח לצורך טיפול בתיק זה, הוצאות שעוד נכונו לעתיד, הסיכויים לזכות במשפט וכו'.
הכל במידה הראויה, ולא רק לצורך התכלית הראויה.
כאשר אין ללקוח כל מידע לפיו יוכל להעריך את כמות העבודה המשפטית הנחוצה לצורך הטיפול בתיק שלו, וכאשר אין ללקוח כל יכולת מעשית לפקח על החשבונות המוגשים לו על דרך בחינת מספר שעות העבודה שהושקעו בעניינו ו/או נחיצותן-נאלץ הוא לשים מבטחו בעו"ד המטפל בו מתוך תקווה כי כשם שהוא דואג להגן על האינטרסים המשפטיים שלו, כך ידאג אף לאינטרסים הכלכלית שלו, קרי: יבצע רק את העבודה ההכרחית ובמינימום השעות האפשרי."
בהמשך לחובת הסבירות אני מבקשת להציג, בשינויים מסוימים, מתוך ספרו של בן-דוד "עורך הדין והלקוח" את הגורמים המשפיעים על גובה שכר הטרחה (ע' 143-144):
פרמטרים הקשורים למהות הטיפול:
1. היקף העבודה הנדרש.
2. קיום בעייתיות או מורכבות מיוחדת בתיק: למשל, שאלה משפטית שטרם נדונה תצריך עבודה משפטית רחבה ומעמיקה מה שיביא לשכר טרחה גבוהה מהמקובל.
3. הוראות חוק או נוהג מקובל לגבי שכר הטרחה בעבור השירות האמור: למשל, כללי לשכת עוה"ד (תעריף מקסימאלי לשכ"ט בתביעות לפי חוק הפיצויים לנפגעי תאונות דרכים). דוגמא לנוהג מקובל הוא התעריף עבור ייצוג בעסקאות לרכישה/מכירה של דירה.
גורמים חיצוניים למהות הטיפול:

1. מוניטין מקצועי של עורך הדין: עורך דין המוכר כמומחה וכבר-סמכא בתחום יכול לדרוש שכר טרחה גבוה יותר.
2. היחסים בין הלקוח לעורך הדין: כאן על עורך הדין להבחין בין סוגים שונים של לקוחות: קרוב משפחה לו השירות ניתן בדרך כלל ללא תשלום או בתשלום נמוך; לקוח קבוע; לקוח קבוע בהיקף ניכר כמו בנקים וחברות ביטוח, המשלמים בדרך כלל שכר טרחה נמוך מהרגיל; לקוח מזדמן
3. אופי לקוחותיו של עורך הדין: הטענה היא שמלקוחות מסחריים, חברות ועסקים ניתן לדרוש שכר טרחה גבוה משל לקוחות פרטיים כיוון שאצל הראשונים שכר הטרחה היא הוצאה מוכרת לצורך מס ולכן הם נוטים להתמקח פחות. מנגד, לפי הפרמטר הקודם, ניתן לטעון שגופים אלו בהיותם לקוחות קבועים בהיקף ניכר זוכים דווקא לתעריפים נמוכים יותר. 
4. היכולת הכלכלית של הלקוח. לפי בן-דוד, זהו שיקול שעורכי הדין מעדיפים להצניעו הבולט במיוחד בייצוג בהליכים פלילים, אך קיים גם בתחום האזרחי.
בגיליונות הבאים אמשיך לדון בסוגיית שכר הטרחה. 

                                                                                                  בברכת חברים,
                                                                                           ד"ר לימור זר-גוטמן, עו"ד
מה לא נכלל בחובה כלפי הצד שכנגד ומהי תלונת סרק על עו"ד
עובדות:
המתלוננת הגישה תלונה לפיה עו"ד הנילון, ללא כל התראה מראש עיקל את חשבונה וקופת הגמל שלה בגין שיק שחזר בשנת 1988 וכששאלה אותו מדוע רק עתה הוא פונה בעניין שיק זה, טען שלא ניתן היה לאתר אותה ורק עכשיו הצליח.
בתגובתו טען עוה"ד כי הוא מייצג זוכה בתיק בהוצאה לפועל. למרות שפנה מספר פעמים למשרד הפנים, לא ניתן היה לאתרה בזמנו. משאותרה, טענה שהחתימה על השיק זויפה על ידי בעלה לשעבר, אך מבדיקה שנערכה עלה כי השיק ניתן על ידה עוד לפני גרושיה. המתלוננת גם לא הגישה התנגדות לביצוע השטר ועל כן ננקטו ההליכים בהוצל"פ.
החלטה:
לגנוז את התלונה. לדעת הועדה זהו מקרה מובהק של זלזול בטרחתם, בכבודם ובזמנם של עורכי הדין. ישנם שני סוגים של טענות של המלינה: טענות מהסוג האחד מקומן בביהמ"ש בהתנגדות לביצוע שטר וטענות מהסוג השני אשר נטענות כלפי הנילון בחוצפה רבה ומבלי לברור במילים. המלינה יוצאת מתוך הנחה שזמנם ושמם הטוב של עורכי הדין, הפקר הוא. במקום לשכור עו"ד שיטפל בענייניה ולשלם לו על מנת שייצגה, היא סבורה, כפי שמתחיל להיות מקובל במחוזותינו, שעורך הדין של הצד שכנגד חב לה ייעוץ משפטי ואמור לשמש כותל מערבי לתלונותיה, על מר גורלה. אם הוא ממאן – אשם הוא, לדעתה. אם הוא דורש שזמנו יפוצה בתשלום – חוצפה היא, לטענתה. כאשר עו"ד מבצע פסק דין עבור לקוחותיו, אין הוא אמור לשמש גם יועץ משפטי לצד שכנגד. (החלטה מספר את 48/02)

העברת העתק של תלונה שהוגשה נגד עורך דין לבורר
עובדות:
בבוררות שמתנהלת בין עורך דין ללקוח לשעבר בעניין שכר טרחה שלח בא כח הלקוח לשעבר תלונה ללשכת עורכי הדין נגד עורך הדין. בא הכוח העביר העתק של התלונה לבורר במסגרת בקשתו להפסיק את הליכי הבוררות עד להכרעה בתלונה. 
שאילתא:
האם העברת עותק התלונה לבורר מהווה עבירת משמעת לפי סעיף 61(3) לחוק לשכת עוה"ד בגין היותה מעשה או מחדל שאינו הולם את מקצוע עריכת הדין.
החלטה:
לאור העובדה שהתלונה הועברה אך ורק לבורר ועניינה בנושאים הקשורים לבוררות, הוחלט שלא למצות את הדין עם הנילון ולא לנקוט בהליכים משמעתיים. יחד עם זאת, ראתה הועדה להעיר לעו"ד כי עליו להימנע בעתיד מעשיית שימוש בתלונות המוגשות ללשכה נגד חברים, בגדר הליך כלשהו.
הועדה מסכימה לדברים שהובאו בגיליון עט ואתיקה 40, יוני 1996: כותרת – העברת תלונה המוגשת נגד עורך דין ללקוחותיו: "ועדת האתיקה כבר הבעיה מספר פעמים את עמדתה לפיה עורך דין מתלונן המעביר העתק התלונה לצדדים שלישיים (למעט, במקרה הצורך לרשויות המוסמכות), נוהג בדרך המהווה לכאורה עבירה משמעתית. ודאי שאין זה ראוי שהמתלונן יעביר העתק התלונה ללקוחות עורך הדין הנילון". (החלטה מספר את 6/01)

תגובת עו"ד לתלונה שהוגשה נגדו
עובדות:
בתגובה לתלונה שהוגשה נגדו לוועדה ציין עו"ד הנילון מספר פעמים שהמתלוננים מבקשים "לסחוט" אותו והוא אף איים על המתלוננת כי התנהגותה מהווה "סחיטה באיומים" (לדבריו אמרה לו "תחזיר לי את הכסף או שאני אתלונן עליך") ואיים כי יתלונן במשטרה על כוונתו לעשות זאת (הוא מציין בפנינו כי אכן בדעתו לעשות כן). הנילון הביא לידיעת המתלוננים את העובדה שהוא בוועד המחוז, ככל הנראה על מנת להבהיר להם כי לא תצמח להם כל תועלת מהגשת תלונה נגדו. הנילון מודיע ומבהיר לועדת האתיקה כי לא יקבל כל הצעה להחזר כספים ומן הראוי לצטט את דבריו בעניין זה כלשונם: "מהיכרותי את המטריה בהיותי חבר ועד מחוזי, אני מתכבד להבהיר (מבלי לפגוע בועדת האתיקה) כי לא אקבל הצעה להחזיר חלק מהסכום, גם לא לפנים משורת הדין".
שאילתא:
האם תגובת עו"ד לתלונה הינה הולמת וראויה?
החלטה:
אין לראות ב"איום" של לקוח לפנות ללשכת עוה"ד "סחיטה באיומים" ומן הראוי שלא היה מכנה זאת כך וכן, רצוי היה להתבטא בצורה יותר מכובדת בשיחה עם הלקוחות, גם אם אינם לרוחו.
אין ולא היה מקום להזכיר בשיחתו עם הלקוחות ו/או בפנייתו אלינו את העובדה שהוא משמש כחבר ועד המחוז, דבר אשר אינו רלוונטי כלל לעניין. בנוסף, לא יעלה על הדעת כי חבר לשכה, בוודאי לא מי שמשמש כחבר ועד מחוז, יודיע לוועדת האתיקה מראש, כי לא יקבל את קביעתה. (החלטה מספר את 81/02)

עדכון: האם נאמן של חברה הנמצאת בהקפאת הלכים רשאי לוותר בשם החברה על זכות החסיון של החברה כלקוח כלפי עורך דינה
לתשומת לב הקוראים: לאחר מתן החלטת ועדת האתיקה הארצית מספר את 39/02 שפורסמה בגיליון הקודם בעמוד 5 ניתנה החלטה בפשר 1361/02 (בש"א 22036/02) הנאמן ומנהל מיוחד של תבל נ' האחים וורנר,  על-ידי כבוד השופטת אלשיך, העומדת בסתירה להחלטת ועדת האתיקה. ייתכן וניתן לאבחן ולומר שבעוד שסמכויות הנאמן דומות לסמכויות המפרק (כפי שקבעה השופטת אלשיך) הרי שהחריג הוא בעניין החסיון לכן מחזיקה ועדת האתיקה בעמדתה לפיה "ככל שלא תוקנה למנהל המיוחד בצו בית המשפט הסמכות לוותר על החסיון בשם החברות, לא יהיה הוא מוסמך לוותר בשם החברות על החסיון, ולא ניתן יהיה ליתן לו הוראות לעשות כן." (ציטוט מהחלטה את 39/02)

הקמת מרכז גישור במשרד עורך הדין שהינו גם מגשר
עובדות:
שני מגשרים שאינם עורכי דין פנו אל עורך דין שהינו גם מגשר כדי לבחון הקמת מרכז גישור משותף שימוקם במשרד עורך הדין.

שאילתא:

1. האם עורך דין ומגשר מוסמך, רשאי להיכנס לשותפות עם מגשר, שאינו עורך דין, לשם הקמת מרכז גישור, כאשר השותפות לא תשתרע על תחום עריכת הדין.
2. האם מרכז גישור של מגשר שהינו עורך דין ומגשר שאינו עורך דין יכול וימוקם במשרד עורך דין.
3. מהם כללי הפרסום החלים על מרכז גישור שכזה.
4. האם ניתן לצרף לכרטיס הביקור של משרדי את התואר "מגשר" ו/או שם מרכז הגישור לכשיפתח.
החלטה:
לשאלה 1 התשובה היא: כן, יחד עם זאת, חל איסור חמור על מתן שירותים שיוחדו לעורכי 
דין במסגרת המרכז לגישור.


לשאלה 2 התשובה היא:
לא.
לשאלה 3 התשובה היא:
כללי לשכת עורכי הדין (פרסומת) חלים על עורך הדין לרבות 
בתפקידו כמגשר.


לשאלה 4 התשובה היא:
כן, מותר לציין על כרטיס הביקור של עורך דין כי הינו "מגשר" 

(החלטה מספר את 138/02)
הערת העורכת:
כלל 4 לכללי לשכת עורכי הדין (אתיקה מקצועית) קובע שמשרד עורך דין, "לרבות חדר ההמתנה וחדר המזכירות וכל חלק אחר ממנו, לא ישמש כל מטרה זולת עבודתו המקצועית של עורך הדין." מכאן, שמרכז הגישור המשותף, אותו מותר לעורך הדין להקים עם מי שאינם עורכי דין, לא יוכל להיות במשרדו של עורך הדין. 
כלל 4 אינו מונע מעורך דין העובד גם כמגשר לערוך את ישיבות הגישור במשרדו כל עוד מדובר בתיקים ארעיים ולא במרכז גישור קבוע.

רישום בן זוג (שאינו עו"ד) בביטוח הלאומי כ"עובד עצמאי בעסק עם בן זוג"
שאילתא:
האם מונע סעיף 58 לחוק לשכת עורכי הדין  מעורך דין עצמאי לרשום את אשתו כ"עובד עצמאי בעסק עם בן זוג" ברישומי המוסד לביטוח לאומי?

החלטה:
לפי סעיף 58 לחוק בן/בת זוג שאינם עו"ד, לא יכולים להיות שותפ/ה במשרד עורכי דין, אך כמובן שהם יכולים להיות מועסקים בו בכל תפקיד אחר למעט עורך דין ובתנאי העסקה כפי שיקבעו בינם לבין עורך הדין.
פרשנות הוראות חוק הבטוח הלאומי ויישומן ע"י המוסד לבטוח לאומי אינו בסמכות ועדת האתיקה. (החלטה מספר את 100/02)

סרבנות מצפונית של עו"ד, חייל מילואים לשרת בשטחים
שאילתא:
האם סירוב לשרת בשטחים על ידי חייל מילואים שהינו עורך דין במקצועו, וכתוצאה מכך העמדה לדין, הרשעה ומאסר בכלא צבאי, מהווה התנהגות שאינה הולמת עורך דין ו/או עבירה שיש עמה קלון המצדיקים נקיטת הליכים משמעתיים?
החלטה:
1. סרבנות סלקטיבית מהווה הפרה של פקודה שניתנה כדין ובעקבות זאת גם מצדיקה העמדה לדין צבאי.
2. הגם שועדת האתיקה סבורה שיש פסול בהתנהגות כאמור, אזי היא איננה סבורה שהתנהגות מהסוג הזה בנסיבות שתוארו במכתב הפונה, דהיינו סרבנותו מטעמי מצפון, מצדיקה נקיטת הליכים משמעתיים בלשכה.
3. הסירוב לשרת בשטחים אינו קשור לעיסוק המקצועי של עוה"ד אלא מבטא את עמדתו הפוליטית מצפונית. בשל הריחוק הזה ולאור פסק הדין שניתן בפרשת על"ע 1734/00 הועד המחוזי נגד עו"ד שפטל, סבורה ועדת האתיקה שאין לנקוט בהליכים כאמור.
(החלטה מספר את 131/02)
הערת העורכת:
להלן חלקים (שעברו עריכה) מהדיון וההנמקות של ועדת האתיקה:
סרבנותו של הפונה אינה נוגעת להיותו עורך דין אלא להיותו אזרח במדינת ישראל. עם זאת דיני האתיקה של הלשכה חלים על עורך הדין גם בחייו האחרים הלא מקצועיים. כך לדוגמא, משיכת שיקים ללא כיסוי על ידי עו"ד נקבעה כהתנהגות שאינה הולמת עורך דין. בכל מקרה בו פועל עורך הדין שלא במסגרת היותו עורך דין יש לבחון האם בנסיבות אותו מקרה יש להחיל עליו את דיני האתיקה.
לעניין התנהגות שאינה הולמת - המבחן שלאורו יש לבחון את השאלה הוא מבחן הזיקה לקשר המקצועי (על"ע 1734/00 הועד המחוזי נ' עו"ד שפטל (לא פורסם)). הצהרת סרבנות לשרת בשטחים היא מחאתו של אזרח, הנקרא לשרות צבאי, בין אם הרקע לכך הוא רקע פוליטי או רקע אידיאולוגי אחר. הצהרת סרבנות במקרה זה היא מעשה המרוחק מעיסוקו המקצועי של אותו אזרח-חייל מילואים כעורך דין. לפיכך אנו סבורים כי לא ניתן להעמיד לדין משמעתי בעילה של התנהגות שאינה הולמת לעורך דין.
לעניין עבירה שיש עמה קלון - לפי סעיף 75 לחוק לשכת עוה"ד, המונח "קלון" הוא מונח עמום ללא הגדרה ברורה הנקבע בהתאם לשיקול דעת בית המשפט הדן במקרה ספציפי. בפסק הדין המרכזי בסוגיה (על"ע 2579/90 ועד מחוזי נ' פלוני, פ"ד מה (4) 729) נקבע: 
"עבירה על חוקי המדינה, המעידה על זלזול וחוסר כבוד של עורך הדין כלפי החוק, ניתן לראותה כעבירה שיש עמה קלון; עבירה – המעידה על אופי פגום או על היעדר שליטה ביצרו או על תפיסה אתית מעוותת של תיפקוד עורך הדין והחוק בחברה – ניתן לראותה כעבירה שיש עמה קלון...

במסגרת זו עשויות להשתלב גם עבירות שבוצעו שלא במסגרת מילוי תפקידיו המקצועיים של עורך הדין (על"ע 4/88 הנ"ל, בעמ' 481), ואף עבירות שאינן מהחמורות ביותר בספר החוקים. לעתים, אף רשימה ארוכה של עבירות מוחלטות – שאינן דורשות כל יסוד נפשי – עשויה להצביע, בנסיבותיה המיוחדות על קלון בהתנהגותו של עורך הדין." 

לדעתנו, סרבנות לשרת בשטחים אינה מעידה על זלזול בחוקי המדינה וחוסר אכפתיות. הסרבן מודע לחוק ואינו מנסה להתחמק בדרכי מרמה וערמומיות מלקיים את החוק. להיפך, הסרבן פנה מראש לשלטונות הצבא בבקשה לשחררו משירות המילואים. משלא צלחה דרכו, הוא עומד לדין. לאחר מכן הוא פונה למוסדות השיפוטיים של המדינה, לבג"צ ומבקש סעד באופן דמוקרטי ואינו עושה דין לעצמו. הסרבן מודע מראש לתוצאות מעשהו ומוכן לשאת בהם לרבות ישיבה בבית כלא. בסרבנותו אין יסוד של רמאות או יסוד של זלזול בחוק או אי כיבוד למדינה. בסרבנות זו אין ולא כלום עם התנהגותו ועיסוקו כעורך דין.
לדעתנו לא נפגעת אמינותו של עורך הדין כעורך דין בגלל סרבנות. כמו כן, נראה לנו כי אמון הציבור בעורכי הדין לא נפגע עקב סרבנות של עורך דין פלוני. לכן, אנו סבורים שאין להעמיד את אותו עורך דין בפני בית דין משמעתי של הלשכה ולסעיף 75 לחוק הלשכה לא תהיה תחולה במקרה זה.
אנו סבורים שאקט הסרבנות לשרת בשטחים, נובע, ככל הנראה, מדעה פוליטית לגבי המצב המיוחד בו מצויה מדינת ישראל עם שכניה. אין זה ראוי כי לשכת עורכי הדין תתערב בדעה פוליטית שמביע חבר הלשכה, בהיות הלשכה גוף שאינו פוליטי אל איגוד מקצועי של כלל עורכי הדין במדינת ישראל.
אין בעמדתנו, כפי שהובעה לעיל, משום מתן לגיטימציה כלשהי למעשה הסרבנות לשרת בשטחים והיא נכתבה אך ורק בקשר לתחום דיני האתיקה של עורכי הדין.

האם צריך עו"ד של הקבלן להחזיר לקונים שביטלו את העסקה את דמי הטיפול ברישום ששילמו לו
שאילתא:
האם עו"ד של קבלן צריך להחזיר לרוכש דירה שהעסקה בינו לבין הקבלן בוטלה. את התשלום ששילם לו בעת חתימת החוזה בגין רשום הזכויות בדירה על שמו.
החלטה:
נכון שלא ראוי שעורך דין יקבל פעמיים את מלוא התשלום בגין הטיפול ברישום של אותה דירה (מהקונה הראשון שביטל ומהקונה השני), אולם יש חשיבות רבה לעיתוי בו בוטל החוזה. אם החוזה בוטל למחרת יום חתימת החוזה, עורך הדין טרם הספיק לבצע פעולות הקשורות ברישום. מאידך, אם החוזה בוטל זמן רב לאחר חתימתו, עורך הדין החל לבצע פעולות הקשורות ברישום. פעולות כגון, רשום הערת אזהרה לטובת הקונה, דיווח לשלטונות מס שבח לצורך קבלת אשור מס רכישה, החתמת הרוכש על יפוי כח נוטריוני לרשום הזכויות בדירה על שמו, דיווח למינהל מקרקעין ישראל, טיפול בהכנת מסמכי משכנתא מטעם הקבלן לטובת הרוכש והתחייבויות לרשום כלפי הבנק למשכנתאות.
ככל שעסקת ביטול החוזה מרוחקת ממועד חתימת החוזה, כך פעל עורך הדין פעולות הקשורות ברשום הזכויות על שם הקונה. נראה לוועדה שבגין אותן פעולות, לצורך הרישום, שביצע עורך הדין עד למועד ביטול החוזה, זכאי עורך הדין לתשלום. גובה התשלום צריך להיקבע בנסיבות העניין ובהסכמת הצדדים. בהעדר הסכמה, לא יהיה מנוס מכך שהרוכש יאלץ לפנות לבית המשפט על מנת שזה יקבע את השכר הראוי לעורך הדין בגין פעולות שביצע לצורך רישום עד מועד ביטול החוזה, אם בכלל ומהו חלק התשלום שעל עורך הדין להחזיר לרוכש.
ולכן השאילתא אינה בתחום האתיקה אלא בתחום פרשנות החוזים שבין הצדדים: קבלן, רוכש הדירה ועורך הדין. בית המשפט הוא הגוף המתאים להכריע בה לאחר ששמע את עמדת הצדדים. (החלטה מספר את 62/02)

האם עו"ד מושעה נחשב עורך דין
שאילתא:
האם עו"ד מושעה בתקופת השעייתו נחשב לעורך דין והוא רשאי להציג את עצמו ככזה?
החלטה:
עורך דין הנמצא בתקופת השעיה אינו יכול לשאת את התואר עורך דין. לפניו עומדות שתי אפשרויות:
1. לא להציג את עצמו כעורך דין כלל.
2. להציג את עצמו כעורך דין אך בהסתייגות כי הוא נמצא בהשעיה. (החלטה מספר את 79/02)
הערת העורכת:
ההחלטה התבססה על סעיף 50א לחוק לשכת עוה"ד לפיו מעמדו של עו"ד שהושעה כשל עו"ד שהגביל את חברותו בלשכה לפי סעיף 52ב לחוק. כלומר, אסור לו לעשות פעולות שיוחדו לעורכי דין אחרת ייחשב כמסיג את גבול המקצוע, פעולה בניגוד לסעיף 96 לחוק.
השאלה האם יכול עו"ד מושעה להשתמש בתואר עו"ד לא מוסדרת בחוק אך הוועדה הקישה מבג"צ 4000/93 קנבל נ' לשכת עורכי הדין לפיו שימוש בתארים על ידי עורכי דין ייעשה באופן שיימנע את הטעיית הציבור על ידי ציון תארים שאינם אמיתיים או שאינם הוגנים. לכן, עו"ד מושעה המעוניין להשתמש בתואר עו"ד, הגם שאסור לו לעסוק בפעולות שיוחדו למקצוע, חייב לציין ליד התואר "בהשעיה." כל אפשרות אחרת עלולה להטעות את הציבור ולהכשיל את מטרת הענישה.

